Autor: MM
Laupäev, 17. november 2018.Loe kommentaare
| Kommenteeri
Baltic Workboats (BWB) ja Kuressaare ametikool valisid välja viis teise kursuse noort, kellele ettevõte hakkab igas kuus maksma 100 euro suurust laevaehitaja stipendiumi.
Stipendiumikomisjoni liikme ja BWB tootmisjuhi Raivo Lepiku sõnul olid stipendiumi taotlejad BWB-le hästi teada noored, kes läbisid eelmisel kevadel esimese praktika ning kelle tööle andsid praktikajuhendajad positiivse hinnangu.
“Näeme nendes poistes tegutsemistahet ja potentsiaali saada headeks laevaehitajateks, kes toovad ettevõttesse värskeid ja uuenduslikke ideid, mõtlevad aktiivselt kaasa ja on pühendunud,” rääkis Lepik.
Üheks stipendiumisaajaks on teise kursuse väikelaevaehitaja Endrik Salujärv (pildil), kes tunnistab, et eriala valides tundus talle laevade ehitamine erilisena, sest igal pool seda õppida ei saa. Lõpliku kindluse, et valitud sai õige eriala, andis praktika.
“Töötasime oma kursuselt kuuekesi erinevates BWB osakondades. Viie nädala jooksul sai igapäevaseid töid tehtud, paigaldasime laeva erinevaid torustikke.
Jälgisin ka teiste, näiteks elektrike, mehaanikute ja sisustuse paigaldajate tööd. Kõik see kokku andis hea kogemuse ja laiendas silmaringi,” rääkis Salujärv.
Ülejäänud stipendiumi saajad on Sander Kask, Joosep Haug, Andry Selge ja Egert Vilter.
BWB laevaehitaja stipendiumi suurus on 100 eurot kuus ja seda makstakse kogu õppeaasta vältel septembrist juunini. Stipendiumi saamise eelduseks oli edukalt läbitud praktika BWB-s, õppevõlgnevuste puudumine ja aktiivne osalemine praktikal.
BWB alustas stipendiumide maksmist, et tõsta laevaehitaja töö populaarsust ja tagada valdkonna spetsialistide stabiilne järelkasv.
MM